കൊറോണ രോഗികള് കുറയുന്നില്ല കേരളത്തില് നിന്നുള്ളവര്ക്ക് നിയന്ത്രണങ്ങള് കടുപ്പിച്ച് തമിഴ്നാട് തെന്മല: കൊറോണ രോഗികളുടെ എണ്ണത്തില് കുറവ് വരാത്ത സാഹചര്യത്തില് കേരളത്തില് നിന്നുള്ള യാത്രക്കാര്ക്ക് കടുത്ത നിയന്ത്രണങ്ങള് ഏര്പ്പെടുത്തി തമിഴ്നാട്. കേരളതമിഴ്നാട് അതിര്ത്തിയായ കോട്ടവാസലില് നിയന്ത്രണങ്ങള് അറിയിച്ചുകൊണ്ടുള്ള മുന്നറിയിപ്പ് ബോര്ഡ് തമിഴ്നാട് സ്ഥാപിച്ചു. കോട്ടവാസലിലെ ബസ് കാത്തിരിപ്പ് കേന്ദ്രത്തിലാണ് ഇന്നലെ രാവിലെ തമിഴ്നാട് ആരോഗ്യവകുപ്പ് അധികൃതര് ബാനര് സ്ഥാപിച്ചത്. കേരളത്തില് നിന്നുള്ള യാത്രക്കാര് ആര്ടിപിസിആര് നെഗറ്റീവ് റിപ്പോര്ട്ട് ഹാജരാക്കുകയോ, രണ്ട് ഡോസ് വാക്സിന്റെ സര്ട്ടിഫിക്കറ്റ് ഹാജരാക്കുകയോ വേണമെന്ന് ബാനറില് പറയുന്നു. അല്ലാത്ത പക്ഷം അതിര്ത്തി കടക്കാനാകില്ല. മലയാളം, തമിഴ്, ഇംഗ്ലീഷ് ഭാഷകളിലാണ് മുന്നറിയിപ്പ് സന്ദേശമുള്ളത്. സര്ട്ടിഫിക്കറ്റുകള്ക്കൊപ്പം ഇ പാസും നിര്ബന്ധമാണ്. അതേസമയം കേരളത്തിലേക്കുള്ള പ്രവേശനത്തിന് ആന്റിജന് ടെസ്റ്റ് നെഗറ്റീവ് സര്ട്ടിഫിക്കറ്റും ഇ പാസും മാത്രമാണ് ആവശ്യപ്പെടുന്നത്. കൊറോണ നെഗറ്റീവ് സര്ട്ടിഫിക്കറ്റ് ഇല്ലാത്തവരെ ക്വാറന്റീന് ചെയ്യിക്കാനുള്ള നടപടിക്രമങ്ങള് പൂര്ത്തിയാക്കിയിട്ട് അതിര്ത്തി കടത്തി വിടുന്നതാണ് പതിവ്. ആര്യങ്കാവ് ഔട്ട്പോസ്റ്റിനോട് ചേര്ന്നാണ് പോലീസ്, റവന്യു വകുപ്പ് പരിശോധന നടത്തുന്നത്.